คลังขายบอนด์ออมทรัพย์4พันล้าน
คลังประเดิมออกพันธบัตรออมทรัพย์ล็อตแรกขายให้นักลงทุนรายย่อยรายละไม่เกิน 2 ล้านบาท
12 พ.ย. 2555

คลังประเดิมออกพันธบัตรออมทรัพย์ล็อตแรกขายให้นักลงทุนรายย่อยรายละไม่เกิน 2 ล้านบาท
กระทรวงการคลัง ได้ออกประกาศจะดำเนินการกู้เงินเพื่อชดเชยการขาดดุลงบประมาณ ในปีงบประมาณ พ.ศ. 2556 โดยการออกพันธบัตรออมทรัพย์ของกระทรวงการคลัง ในปีงบประมาณ พ.ศ. 2556 ครั้งที่ 1 วงเงินไม่เกิน 4,000 ล้านบาท อัตราดอกเบี้ยแบบคงที่ 3.75% ต่อปี อายุ 3 ปี 
ทั้งนี้พันธบัตรออมทรัพย์นี้ จะขายให้กับนักลงทุนรายย่อย วงเงินซื้อขั้นต่ำ 1,000 บาท (1 หน่วย) และวงเงินซื้อขั้นสูง 2 ล้านบาท (2,000 หน่วย) ไม่จำกัดจำนวนครั้งที่เข้าซื้อต่อราย แต่วงเงินรวมที่ซื้อไม่เกินรายละ 2 ล้านบาท ต่อ 1 ธนาคารตัวแทนจำหน่าย เพื่อเป็นการส่งเสริมการออมของนักลงทุนรายย่อย และประชาชนทั่วไป
สำหรับผู้ที่สนใจซื้อพันธบัตรสามารถทำรายการซื้อพันธบัตรดังกล่าว ผ่านเคาน์เตอร์และเครื่องถอนเงินอัตโนมัติ (ATM) ของธนาคารตัวแทนจำหน่าย 4 แห่ง ประกอบด้วยธนาคารกรุงเทพ จำกัด  ธนาคารกรุงไทย  ธนาคารกสิกรไทย  และธนาคารไทยพาณิชย์  ในวันที่ 22 พ.ย. – 5 เม.ย. 2556